
[bookmark: TextBodyBegin]Az Európai Parlament,
–	tekintettel a Kongói Demokratikus Köztársaságról (KDK) szóló korábbi állásfoglalásaira,
–	tekintettel a KDK által 1976-ban ratifikált Polgári és Politikai Jogok Nemzetközi Egyezségokmányára, valamint az emberi jogok és a népek jogainak afrikai chartájára,
–	tekintettel az Emberi Jogok Egyetemes Nyilatkozatára, valamint az Afrikában a tisztességes eljáráshoz és a jogi segítséghez való jogra vonatkozó elvekre és iránymutatásokra,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Jean-Jacques Wondo belga-kongói biztonsági, katonai és politikai szakértőt 2024 februárjában azért hívták meg Kinshasába, hogy irányítsa a kongói nemzeti hírszerző ügynökség, az ANR reformját;
B.	mivel Wondót 2024. május 19-én letartóztatták egy sikertelen puccsot követően, és ártatlanságának következetes fenntartása ellenére azzal vádolták meg, hogy ő volt annak „értelmi szerzője”; mivel a vádak egy kényszerrel megszerzett és megbízhatatlan vallomáson alapultak;
C.	mivel 2024. szeptember 13-án egy katonai bíróság halálra ítélte Wondót és 36 társát egy olyan eljárásban, amelyet széles körben elítéltek az eljárás jogszerűségének súlyos megsértése és a hiteles bizonyítékok hiánya miatt;
D.	mivel Wondo egészségi állapota súlyosan megromlott a fogva tartás során, és orvosi ellátásra van szüksége;
E.	mivel a KDK 2024 márciusában feloldotta a halálbüntetésre vonatkozó moratóriumot, és ez a halálbüntetések számának meredek emelkedéséhez vezetett, ami ellentmond a nemzetközi emberi jogi normák szerinti kötelezettségvállalásainak;
1.	határozottan elítéli Wondo és társai halálra ítélését, valamint a tisztességes eljáráshoz való joguk súlyos megsértését;
2.	sürgeti a KDK kormányát, hogy haladéktalanul helyezze hatályon kívül a halálbüntetéseket, állítsa vissza a kivégzésekre vonatkozó moratóriumot, és tegyen lépéseket a halálbüntetés teljes eltörlése érdekében;
3.	mély aggodalmát fejezi ki Wondo romló egészségi állapota miatt, kéri, hogy azonnal biztosítsanak számára hozzáférést orvosi kezeléshez, és ragaszkodik azonnali szabadon bocsátásához;
4.	elítéli, hogy a katonai bíróságokkal visszaélve vonták Wondót büntetőeljárás alá, és felhívja a KDK-t, hogy igazságszolgáltatási gyakorlatát hangolja össze a nemzetközi és regionális emberi jogi kötelezettségvállalásokkal;
5.	megismétli, hogy minden körülmények között kategorikusan ellenzi a halálbüntetést, és felszólít annak egyetemes eltörlésére;
6.	arra ösztönzi az EU kinshasai küldöttségét, az Európai Külügyi Szolgálatot és a tagállamok külügyminisztereit, hogy fokozzák együttműködésüket a KDK hatóságaival, hangsúlyozva az emberi jogok, az igazságszolgáltatás függetlensége és a jogállamiság tiszteletben tartását;
7.	rendszerszintű reformok végrehajtására szólít fel a KDK-ban annak érdekében, hogy az igazságszolgáltatást olyan független, tisztességes és hatékony intézménnyé alakítsák át, amely garantálja a jogszerű eljárást és az alapvető jogok védelmét;
8.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a Kongói Demokratikus Köztársaság kormányának és parlamentjének, az Afrikai Uniónak és a más érintett nemzetközi szerveknek.

